Ronald Bell

Roedd Syr **Ronald McMillan Bell** (14 Ebrill 1914 – 27 Chwefror 1982) yn Aelod Seneddol Ceidwadol dros Gasnewydd, De Swydd Buckingham a Beaconsfield.

## Bywyd personol
Ganwyd Bell yng Nghaerdydd yn fab ieuengaf John Bell, Glöwr, a Marion Alston McCallum ei wraig.

Derbyniodd ei addysg yn Ysgol Uwchradd Caerdydd , a Choleg Magdalen, Rhydychen, lle graddiodd BA ym 1936 ac MA ym 1941. Ym 1935, bu'n Ysgrifennydd a Thrysorydd Undeb Rhydychen, ac yn Llywydd Cymdeithas Geidwadol Prifysgol Rhydychen.

Ym 1954, priododd Elizabeth Audrey, merch hynaf Kenneth Gossell, MC, o Burwash, Sussex, a bu iddynt ddau fab (Andrew a Robert), a dwy ferch (Fiona a Lucinda). Bu farw'r Ledi Bell yn 2014.

## Gyrfa
Fe'i galwyd i'r Bar yn Gray's Inn ym 1938 gan weithio fel bargyfreithiwr yn Llundain ac ar Gylchdaith Dde-Ddwyrain Lloegr. Fe wnaed yn Gwnsler y Frenhines ym 1966.

Yn ystod yr Ail Ryfel Byd, gwasanaethodd yn Adfyddin Gwirfoddolwyr y Llynges Frenhinol o 1939 i 1946 gan gael ei ddyrchafu'n Is-gyrnol.

## Gyrfa wleidyddol 
Safodd Bell yn aflwyddiannus fel yr ymgeisydd Ceidwadol yn isetholiad Caerffili, ym 1939. Safodd yn isetholiad Casnewydd ym Mis Mai 1945 gan gadw'r sedd i'r Ceidwadwyr ond collodd y sedd ddeufis yn ddiweddarach pan gipiwyd y sedd gan Peter Freeman, Llafur, yn Etholiad Cyffredinol 1945.

Gwasanaethodd fel aelod o Gyngor Bwrdeistref Paddington yn Llundain o 1947 i 1949. Yn etholiad Cyffredinol 1950 cafodd ei ethol fel Aelod Seneddol De Swydd Buckingham gan dal ei afael yn y sedd hyd ei ddiddymu ar gyfer Etholiad Cyffredinol Chwefror, 1974; ym 1974 cafodd ei ethol fel yr aelod dros etholaeth newydd Beaconsfield gan wasanaethu hyd ei farwolaeth ym 1982.

Roedd Bell yn aelod cynnar o'r Monday Club grŵp ceidwadol oedd am i'r Blaid aros yn driw i'w gwreiddiau asgell dde. Roedd yn gwrthwynebu polisïau'r llywodraeth o roi rhyddid i drefedigaethau'r Ymerodraeth Brydeinig. Roedd yn gwrthwynebu mewnfudo i wledydd Prydain ac yn credu bod y Deddf Cydraddoldeb Hiliol yn tarddu ar ryddid mynegiant ac ar hawl i gyflogwyr dewis pwy i gyflogi. Roedd yn cefnogi llywodraethau apartheid Rhodesia a De'r Affrig ac fe fu yn uchel ei feirniadaeth o'r mudiad gwrth apartheid a'r ymgyrch i rwystro cysylltiadau chwaraeon rhwng De'r Affrig a thimau o wledydd Prydain.. Roedd yn gwrthwynebu pob ymgais i roi cyfartaledd i ferched gan ddatgan ar un achlysur bod merched yn *inferior second-class citizens and should be treated as such*

Er gwaethaf ei aelodaeth o'r Monday Club doedd o ddim yn cefnogi pob achos adweithiol y clwb. Fe fu ymysg yr ASau Ceidwadol cyntaf i gefnogi Cyfreithloni perthnasau hoyw, ac fe fu un o'r rebeliaid Ceidwadol a phleidleisiodd yn groes i chwip ei blaid, o blaid ddiddymu'r gosb eithaf ym 1964.

Fe'i urddwyd yn farchog ym 1980.

## Marwolaeth
Bu farw Bell o drawiad ar y galon yn ei swyddfa yn Nhŷ’r Cyffredin wrth gael cyfathrach rywiol efo'i meistres. Safodd Tony Blair fel ymgeisydd Seneddol am y tro cyntaf yn yr isetholiad a gynhaliwyd i ganfod olynydd iddo.

## Cyfeiriadau
Categori:Genedigaethau 1914
Categori:Marwolaethau 1982
Categori:Gwleidyddion yr 20fed ganrif o Gymru
Categori:Gwleidyddion Ceidwadol
Categori:Cyfreithwyr o Gymru
Categori:Pobl o Gaerdydd
Categori:Pobl addysgwyd yn Ysgol Uwchradd Caerdydd